b'\n_START_ARTICLE_\nTuborg\n_START_PARAGRAPH_\nTuborg er et dansk \xc3\xb8lm\xc3\xa6rke, der f\xc3\xb8rste gang blev brygget i Hellerup i 1875. Fabrikken bag produkterne, Tuborgs Fabrikker (fra 1935 Tuborgs Bryggerier), blev grundlagt i Hellerup i 1873 og i 1970 fusioneret med Carlsberg. Det meste af fabriksanl\xc3\xa6gget er i dag revet ned.\n_START_SECTION_\nTuborgs Fabrikker anl\xc3\xa6gges\n_START_PARAGRAPH_\nA/S Tuborgs Fabrikker blev grundlagt i Hellerup den 13. maj 1873 af en gruppe erhvervsm\xc3\xa6nd, med grosserer og slagteriejer Philip W. Heyman som initiativtager. Han var kommet under vejr med, at H.P. Prior var villig til at s\xc3\xa6lge det af ham ejede areal med havn i Hellerup. Prior havde i \xc3\xa5rene 1869-72 anlagt Tuborg Havn. Tuborg-navnet stammer fra et udsk\xc3\xa6nkningssted, som blev opf\xc3\xb8rt af Jonas Thue i 1690\'erne med navnet Thuesborg. Selvom Thue selv var brygmester, havde han alts\xc3\xa5 personligt ingen forbindelse med det senere bryggeri. Thuesborg blev senere ombygget, og en ny, st\xc3\xb8rre villa blev tilf\xc3\xb8jet med navnet Store Tuborg. Denne blev senere et plejehjem._NEWLINE_Heyman fik C.F. Tietgen, grosserer Rudolph Puggaard og h\xc3\xb8jesteretssagf\xc3\xb8rer Gustav Edvard Brock med p\xc3\xa5 ideen om at erhverve omr\xc3\xa5det til industrielt form\xc3\xa5l. Den 13. maj 1873 blev der indbudt til den stiftende generalforsamling. Det var planerne, at man ville udnytte havnen ved at anl\xc3\xa6gge et eksportbryggeri, et glasv\xc3\xa6rk til at fremstille flasker til bryggeriet, en svovlsyrefabrik og en g\xc3\xb8dningsfabrik. Man ville eksportere \xc3\xb8l til Sydamerika og importere g\xc3\xb8dningsstoffer fra sammesteds fra._NEWLINE_Aktiekapitalen var p\xc3\xa5 1 million rigsdaler, hvoraf de 800.000 blev tegnet. C.F. Tietgen, formand for Privatbanken, blev selskabets f\xc3\xb8rste bestyrelsesformand. Aktiekapitalen var ikke tilstr\xc3\xa6kkelig til at etablere de \xc3\xb8nskede virksomheder, og man oparbejdede derfor en betydelig g\xc3\xa6ld. I bestyrelsen var Philip W. Heyman ansvarlig for anl\xc3\xa6ggelsen af virksomheden i samarbejde med en af tidens dygtigste ingeni\xc3\xb8rer, cand.polyt. G.A. Hagemann. Heyman engagerede desuden brygmester Hans Bekkevold fra Kristianssand i Norge til opbygning af bryggeriet. Selskabets direkt\xc3\xb8r,Leopold Damm, blev ansat p\xc3\xa5 Tietgens initiativ._NEWLINE_De f\xc3\xb8rste \xc3\xb8l kom p\xc3\xa5 markedet 13. juli 1875, eksempelvis Tuborgs lager\xc3\xb8l (fra 1932 kendt som R\xc3\xb8d Tuborg). Forventningerne til eksportmarkedet slog dog fejl, for i disse \xc3\xa5r blev mekaniske k\xc3\xb8lemaskiner mere almindelige og muliggjorde ogs\xc3\xa5 bryggeridrift i varme lande. De sydamerikanske lande opbyggede egne bryggerier, som var beskyttet af h\xc3\xb8je toldsatser. I Danmark var der en overkapacitet af g\xc3\xb8dning, og glasv\xc3\xa6rket kunne ikke producere flasker til markedspriser. Tuborgs Fabrikker gik derfor d\xc3\xa5rligt, og selskabets storaktion\xc3\xa6r Philip W. Heyman forlangte direkt\xc3\xb8ren fyret. Han \xc3\xb8nskede ogs\xc3\xa5 alt andet end bryggeriet afviklet. Ingen af delene ville Tietgen g\xc3\xa5 med til, hvad der f\xc3\xb8rte til Philip W. Heymans udtr\xc3\xa6den af bestyrelsen._NEWLINE_Selskabet p\xc3\xa5begyndte en \xc3\xa6ndring af produktionen, s\xc3\xa5 den bedre passede til danske forhold. Oml\xc3\xa6gningen af produktionen kr\xc3\xa6vede nye investeringer, og bestyrelsen m\xc3\xa5tte derfor i flere \xc3\xa5r afvise at udbetale udbytte, hvilket afstedkom et sp\xc3\xa6ndt forhold til aktion\xc3\xa6rerne. Efterh\xc3\xa5nden blev firmaets g\xc3\xa6ld konverteret til aktier. Heyman og hans st\xc3\xb8tter forlangte i 1880 p\xc3\xa5 ny direkt\xc3\xb8ren afskediget for uduelighed. Denne gang lykkedes det. C.F. Tietgen tr\xc3\xa5dte samtidig ud af bestyrelsen. Heyman blev nu b\xc3\xa5de administrerende direkt\xc3\xb8r og bestyrelsesformand og begyndte at rette skuden op.\n_START_SECTION_\nTuborgs gennembrud 1880-1894\n_START_PARAGRAPH_\nEn konsolidering af virksomheden fulgte. Glasv\xc3\xa6rket blev frasolgt til Kastrup Glasv\xc3\xa6rk i 1881, og g\xc3\xb8dningsfabrikken sluttede sin produktion i 1882. Heyman var en leder, der forstod at benytte sine kontakter fra \xc3\xb8vrige eksportforretninger. Igennem disse kanaler blev der eksporteret \xc3\xb8l fra Tuborg til mange steder i verdenen. Hjemmemarkedet stod dog for den helt store salgsfremgang._NEWLINE_Da bryggeriet var opbygget som et eksportbryggeri, havde man kapacitet p\xc3\xa5 bryggeriet til aftappe \xc3\xb8l til det k\xc3\xb8benhavnske marked. Alle andre bryggerier solgte deres \xc3\xb8l i fustager, der blev tappet ude i byen i sm\xc3\xa5 selvst\xc3\xa6ndige forretninger. Aftapperne forsynede \xc3\xb8lflaskerne med deres egne etiketter. Ved aftapning p\xc3\xa5 egen fabrik havde man kontrol med, at indholdet var det originale Tuborg-\xc3\xb8l, at produktet havde en ensartet udseende, og at den hygiejniske standard var i orden. Ligeledes undgik man et fordyrende mellemled._NEWLINE_Heyman havde ogs\xc3\xa5 god fornemmelse for markedsf\xc3\xb8ringens betydning. Han fandt p\xc3\xa5 de karakteristiske Tuborgparasoller, som beskyttede kuskene for vind og vejr, og samtidig signalerede, at her kom Tuborg. I 1880 kunne bryggeriet ogs\xc3\xa5 pr\xc3\xa6sentere Danmarks f\xc3\xb8rste pilsnertype, Gr\xc3\xb8n Tuborg. Pilsneren slog dog f\xc3\xb8rst rigtig an i slutningen 1890\'erne. I 1888 fik han bygget Tuborgflasken til den nordiske udstilling i K\xc3\xb8benhavn. K\xc3\xa6mpeflasken fungerede som udsigtst\xc3\xa5rn og var forsynet med en hydraulisk elevator, der var sidste skrig._NEWLINE_Efter udstillingen blev flasken opstillet ved Tuborg t\xc3\xa6t p\xc3\xa5 hj\xc3\xb8rnet af Carolinevej og Strandvejen \xe2\x80\x93 nu dog uden elevator. Det kostede fem \xc3\xb8re at opleve flasken indefra, men hvis man bagefter n\xc3\xb8d et glas \xc3\xb8l i Tuborgpavillonen, fik man fem\xc3\xb8ren tilbage. Denne pavillon blev \xc3\xa5bnet af Tuborg i 1880\'erne. Det blev et popul\xc3\xa6rt sted, hvor man kunne f\xc3\xa5 hestene vandet og samtidig nyde en kold forfriskning. Pavillonen blev derfor et s\xc3\xb8gt udsk\xc3\xa6nkningssted og desuden kendt for god mad. I 1925 lukkede pavillonen, for Strandvejens \xc3\xb8vrige restaurat\xc3\xb8rer var tr\xc3\xa6tte af konkurrencen fra deres egen \xc3\xb8lleverand\xc3\xb8r. Pavillonen blev revet ned i 1934._NEWLINE_Heyman forstod ogs\xc3\xa5 at tr\xc3\xa6kke p\xc3\xa5 eksperter, selv om man var konkurrenter, n\xc3\xa5r der opstod problemer. J.C. Jacobsen bes\xc3\xb8gte Tuborgs Fabrikker og gav gode r\xc3\xa5d om hygiejne, da der opstod problemer i driften med vildg\xc3\xa6r. Ligeledes indf\xc3\xb8rte ogs\xc3\xa5 Tuborg rendyrkningssmetoden af g\xc3\xa6r, der blev offentliggjort i 1883 af Carlsberg Laboratorium._NEWLINE_I 1890 gik Heyman ind p\xc3\xa5 et nyt marked, idet han startede en produktion af mineralvand. Tuborg blev det f\xc3\xb8rste danske bryggeri, som lancerede en citronsodavand og en apollinaris.\n_START_SECTION_\nBenny Dessaus periode\n_START_PARAGRAPH_\nI 1893 d\xc3\xb8de Heyman og blev efterfulgt som administrerende direkt\xc3\xb8r af Benny Dessau, der havde \xc3\xa6gtet Heymans datter. \xc3\x85ret efter blev Tuborg en del af De forenede Bryggerier, der talte flere sm\xc3\xa5 k\xc3\xb8benhavnske bryggerier og var stiftet tre \xc3\xa5r tidligere. Som direkt\xc3\xb8r for hele samarbejdet fra 1899 blev Dessau manden, der skulle l\xc3\xa6gge arm med Carlsberg i kampen om markedsandele._NEWLINE_Senere var Dessau sammen med Gl. Carlsbergs direkt\xc3\xb8r S.A. van der Aa K\xc3\xbchle initiativtager til samarbejdsaftalen med Carlsberg i 1903. Aftalen bet\xc3\xb8d, man var to selvst\xc3\xa6ndige virksomheder, men samarbejdende. I praksis indgik man i hinandens investeringer, delte overskuddet, og Carlsberg m\xc3\xa5tte ikke begynde en hvidt\xc3\xb8lsproduktion. I aftalen var desuden indskrevet en mulighed for fusion indtil \xc3\xa5r 2000, hvilket blev til virkelighed i 1969. Dette skabte ro p\xc3\xa5 det meget konkurrencepr\xc3\xa6gede marked. De forenede Bryggerier koncentrerede produktionen p\xc3\xa5 tre bryggerier, der fik hver sin specialiserede opgave. Tuborg stod for bayersk \xc3\xb8l, producerede sodavand og fremstillede Vitamon, der var et bouillonprodukt til husholdningsbrug, samt t\xc3\xb8rg\xc3\xa6r til industrien._NEWLINE_Under Dessau fortsatte lanceringen af nye produkter, s\xc3\xa5ledes Guld Tuborg i 1895. Samtidig planlagde Dessau en st\xc3\xb8rre udbygning af fabrikken, der fandt sted 1902-03 ved arkitekten Henri Gl\xc3\xa6sel og blandt andet omfattede kedelhus, nyt bryghus og tappehaller. Dessau fik samtidig en direkt\xc3\xb8rbolig, Hvide Villa, p\xc3\xa5 Strandvejen. Arkitekten for det f\xc3\xb8rste fabriksanl\xc3\xa6g fra 1873 kendes ikke, men Charles Abrahams var manden bag Tuborgs arbejderboliger, der blev opf\xc3\xb8rt 1874-76 ved Tuborgvej. I 1913 stod Anton Rosen for en imponerende administrationsbygning og indk\xc3\xb8rselsport i sk\xc3\xb8nvirkestil p\xc3\xa5 hj\xc3\xb8rnet af Tuborg Havnevej._NEWLINE_Udbygningen fortsatte under arkitekten Sven Risoms ledelse. Risom tegnede den store mineralvandsfabrik (1923) p\xc3\xa5 hj\xc3\xb8rnet af Strandvejen og Tuborg Boulevard, en kornsilo (1924) samt funktion\xc3\xa6rboliger p\xc3\xa5 Svanem\xc3\xb8llevej (1925)._NEWLINE_Ogs\xc3\xa5 Dessau havde god sans for markedsf\xc3\xb8ring. I anledning af 25-\xc3\xa5rs jubil\xc3\xa6et for det f\xc3\xb8rste bryg 1900 foranstaltede han en konkurrence om en ny reklameplakat. Selv om Erik Henningsens plakat Den t\xc3\xb8rstige Mand samme \xc3\xa5r ikke vandt 1. pr\xc3\xa6mie i selve konkurrencen, blev det Den t\xc3\xb8rstige mand, som vandt i det lange l\xc3\xb8b. J.F. Willumsen l\xc3\xb8b med pr\xc3\xa6mien p\xc3\xa5 10.000 kroner, et anseligt bel\xc3\xb8b. I 1932 indf\xc3\xb8rte Dessau navngivning af Tuborgs hovedprodukter som R\xc3\xb8d og Gr\xc3\xb8n. Tuborg Squash blev lanceret 1936._NEWLINE_I 1931 etablerede Dessau Tuborgfondet til minde om 40-\xc3\xa5rs jubil\xc3\xa6et for skabelsen af De forenede Bryggerier._NEWLINE_I 1919 blev Benny Dessaus s\xc3\xb8n Einar Dessau optaget i direktionen for De forenede Bryggerier, herunder Tuborg, hvor han havde s\xc3\xa6de indtil 1963. Einar Dessau, der prim\xc3\xa6rt fungerede som salgsdirekt\xc3\xb8r, var innovativ inden for markedsf\xc3\xb8ring._NEWLINE_Benny Dessau d\xc3\xb8de i 1937. Herbert Jerichow var indtr\xc3\xa5dt i direktionen 1931 og blev administrerende direkt\xc3\xb8r ved Dessaus d\xc3\xb8d.\n_START_SECTION_\nUnder Bes\xc3\xa6ttelsen\n_START_PARAGRAPH_\nUnder Bes\xc3\xa6ttelsen m\xc3\xa5tte Einar Dessau p\xc3\xa5 grund af sin j\xc3\xb8diske baggrund flygte til Sverige i november 1943, hvor han gik ind i modstandsarbejdet. Efter krigen genoptog han sin stilling p\xc3\xa5 Tuborg._NEWLINE_I krigens sidste \xc3\xa5r blev Tuborgs kedelhus den 5. januar spr\xc3\xa6ngt i luften ved schalburgtage, men man kunne alligevel forts\xc3\xa6tte \xc3\xb8lleverancerne dagen efter takket v\xc3\xa6re hj\xc3\xa6lp udefra.\n_START_SECTION_\nEfterkrigstiden\n_START_PARAGRAPH_\nI \xc3\xa5rene efter 2. verdenskrig var det fortsat Jerichow og Dessau, der tegnede De forenede Bryggerier. Fra 1950 blev de suppleret med Niels Steenberg, der begyndte som brygmester 1942, blev underdirekt\xc3\xb8r 1948 og teknisk direkt\xc3\xb8r 1950. Dertil kom Aage L. Rytter, der fra 1951 og permanent fra 1953 var en del af direktionen, og som 1960 indtr\xc3\xa5dte som administrerende direkt\xc3\xb8r efter Jerichow. Rytter d\xc3\xb8de dog allerede \xc3\xa5ret efter og blev erstattet af John Friis Berg. Han n\xc3\xa5ede imidlertid ogs\xc3\xa5 kun at sidde et \xc3\xa5r p\xc3\xa5 posten, inden han i 1962 efterfulgtes af Viggo J. Rasmussen, der kom fra en chefstilling i Scandinavian Airlines System (SAS)._NEWLINE_I 1963 blev direkt\xc3\xb8rvillaen nedrevet for at give plads til et hoveds\xc3\xa6de for De forenede Bryggerier, der stor klar i 1964. Arkitekten for den moderne h\xc3\xb8jhusblok var Preben Hansen.\n_START_SECTION_\n\xc3\x98lm\xc3\xa6rkerne og Tuborg som brand\n_START_PARAGRAPH_\nUden for Danmark er Tuborgs eksport-\xc3\xb8l et kendt brand. Der foreg\xc3\xa5r ogs\xc3\xa5 lokalproduktion. S\xc3\xa6rligt p\xc3\xa5 de \xc3\xb8steurop\xc3\xa6iske markeder st\xc3\xa5r Tuborg-m\xc3\xa6rket st\xc3\xa6rkt. I 2000 var Tuborg repr\xc3\xa6senteret p\xc3\xa5 104 markeder verden over, prim\xc3\xa6rt med Guld Tuborg._NEWLINE_Pilsneren Gr\xc3\xb8n Tuborg er en af Danmarks mest popul\xc3\xa6re \xc3\xb8l, og \xc3\xb8llens internationale udgave klarer sig ogs\xc3\xa5 godt i omkring 70 lande, is\xc3\xa6r Tyrkiet, Sverige og Tyskland og en samlet v\xc3\xa6kst p\xc3\xa5 17\xc2\xa0% i 2006. April 2007 blev Tuborg lanceret p\xc3\xa5 det konkurrencefyldte britiske marked. Tuborg er det st\xc3\xb8rste licensproducerede \xc3\xb8lm\xc3\xa6rke i Rusland._NEWLINE_I Danmark brygges Tuborg af Carlsberg Danmark, og findes i cirka 10 typer, mens udlandet stort set kun d\xc3\xa6kkes af Guld Tuborg og Gr\xc3\xb8n Tuborg._NEWLINE_I Danmark markedsf\xc3\xb8rer Tuborg sig gennem musik-arrangementet "Gr\xc3\xb8n Koncert", der hvert \xc3\xa5r arrangeres som en landsd\xc3\xa6kkende turn\xc3\xa9 i samarbejde med Muskelsvindfonden. Tuborgfondet er et andet tiltag, der skal brande Tuborg som kulturel bannerf\xc3\xb8rer. \xc3\x98l-m\xc3\xa6rket henvender sig i deres markedsf\xc3\xb8ring prim\xc3\xa6rt til ungdommen._NEWLINE_I en kort periode (2013-14) var der uenighed mellem Coop Danmark og Carlsberg om vilk\xc3\xa5rene for salg af Carlsbergs produkter, hvilket bet\xc3\xb8d, at Carlsbergs produkter, herunder Tuborg, ikke blev solgt i Coops k\xc3\xa6der.\n_START_SECTION_\nGr\xc3\xb8n Tuborg\n_START_PARAGRAPH_\nGr\xc3\xb8n Tuborg er blevet produceret siden 1880, og er den mest solgte \xc3\xb8l blandt ungdommen i Danmark. Det var landets f\xc3\xb8rste \xe2\x80\x9d\xc3\xa6gte\xe2\x80\x9d pilsner.\n_START_SECTION_\nClassic\n_START_PARAGRAPH_\nTuborg Classic blev introduceret p\xc3\xa5 markedet den 1. februar 1993 til markering af bryggeriets 120 \xc3\xa5r jubil\xc3\xa6um. \xc3\x98llen er en m\xc3\xb8rkere pilsnertype med 4,6\xc2\xa0% alkohol, der markedsf\xc3\xb8res med sloganet "Lidt mere af alting..." Produktet blev en succes og har v\xc3\xa6ret en del af produktsortimentet siden og er i dag et af de bedst s\xc3\xa6lgende af Tuborgs brands i Danmark.\n_START_SECTION_\nGuld Tuborg\n_START_PARAGRAPH_\nGuld Tuborg er en st\xc3\xa6rk pilsner med en alkoholstyrke p\xc3\xa5 5,6\xc2\xa0%. \xc3\x98llen blev oprindeligt udviklet til eksport og blev lanceret i Danmark i 1895.\n_START_SECTION_\nJulebryg\n_START_PARAGRAPH_\nTuborg Julebryg s\xc3\xa5 dagens lys i 1981. Det er en m\xc3\xb8rkere og lidt st\xc3\xa6rkere \xc3\xb8l (5,6\xc2\xa0% alkohol) end den traditionelle pilsner. Markedsf\xc3\xb8ring og image er alt for Tuborgs Julebryg, der i daglig tale ogs\xc3\xa5 kaldes snebajeren. Der er vokset en hel tradition op omkring dagen for ankomsten af \xc3\xa5rets julebryg. Dagen kaldes J-dag eller dagen, hvor "sneen falder". Tuborg Julebryg er stadig en af de mest popul\xc3\xa6re julebryg i Danmark, selv om den i blindtests altid placeres blandt de d\xc3\xa5rligst scorende \xc3\xb8l, og stadig mister markedsandele til de mindre bryggerier. Tuborg Julebryg var oprindeligt en blanding af KB Jule\xc3\xb8l, R\xc3\xb8d Tuborg og Fine Festival og blev indf\xc3\xb8rt, fordi Tuborg i 1979 introducerede sit nu velkendte sne-univers p\xc3\xa5 et julekort for almindelig Gr\xc3\xb8n Tuborg med sloganet \xe2\x80\x9dGl\xc3\xa6delig jul og godt Tub\xe2\x80\x99\xc3\xa5r\xe2\x80\x9d. I 1980 blev billedet brugt som plakat p\xc3\xa5 \xc3\xb8lbiler og i 1981 som etiket p\xc3\xa5 den nylancerede jule\xc3\xb8l, Tuborg Julebryg, som er kendt fra biografreklamen med julemanden i kanen.\n_START_SECTION_\nR\xc3\xb8d Tuborg\n_START_PARAGRAPH_\nR\xc3\xb8d Tuborg var den allerf\xc3\xb8rste \xc3\xb8l, Tuborg Bryggerierne producerede. Den kom p\xc3\xa5 gaden f\xc3\xb8rste gang i 1875. \xc3\x98llen blev oprindelig solgt som "Lager\xc3\xb8l", men fik i folkemunde navnet "R\xc3\xb8d", hvilket p\xc3\xa5 et tidspunkt blev \xc3\xb8llens officielle navn._NEWLINE_R\xc3\xb8d Tuborg fremstilles i overensstemmelse med den oprindelige opskrift som en m\xc3\xb8rk underg\xc3\xa6ret \xc3\xb8l af fire slags malt: M\xc3\xbcnchener-, pilsner-, karamel- og farvemalt. Der anvendes ikke r\xc3\xa5frugt i \xc3\xb8llet. Den har i dag en alkoholstyrke p\xc3\xa5 4,3\xc2\xa0%._NEWLINE_R\xc3\xb8d Tuborg blev p\xc3\xa5 grund af faldende salg taget ud af produktion i 2002, men relanceret i maj 2007 til markering af bryggeriets f\xc3\xb8dselsdag. \xc3\x98llen er siden blev sendt i butikkerne i maj m\xc3\xa5ned til markering af f\xc3\xb8dselsdagen.\n_START_SECTION_\nP\xc3\xa5skebryg\n_START_PARAGRAPH_\nP\xc3\xa5skebryg er ogs\xc3\xa5 en s\xc3\xa6son\xc3\xb8l med sin egen helt s\xc3\xa6rlige tradition og dag knyttet til: P-dag, der ganske vist ikke n\xc3\xa5r samme h\xc3\xb8jder som J-dag. Tuborg P\xc3\xa5skebryg, ogs\xc3\xa5 kaldet Kylle-kylle, er en gylden og let s\xc3\xb8dlig \xc3\xb8l med en alkoholstyrke p\xc3\xa5 5,7\xc2\xa0%.\n_START_SECTION_\nFine Festival\n_START_PARAGRAPH_\nFine Festival, eller blot FF, er en st\xc3\xa6rk pilsner med en alkoholstyrke p\xc3\xa5 7,5. \xc3\x98llen blev introduceret i 1955 i anledning af Dronning Elizabeths kroning.\n_START_SECTION_\nSuper Light\n_START_PARAGRAPH_\nSuper Light er en alkoholfri pilsner (0,1\xc2\xa0%) brygget som Gr\xc3\xb8n Tuborg, men med efterf\xc3\xb8lgende fjernelse af alkoholen. Den blev introduceret i 1993.\n_START_SECTION_\nTuborg LITE\n_START_PARAGRAPH_\nI 2008 fors\xc3\xb8gte Tuborg at udvikle en let-\xc3\xb8l, der blev markedsf\xc3\xb8rt som Tuborg Lite med en alkoholstyrke p\xc3\xa5 0,5\xc2\xa0%. Ved lanceringen havde bryggeriet store forventninger til den nye \xc3\xb8ltype, men \xc3\xb8llen slog ikke an og fremstilles ikke mere.\n_START_SECTION_\nTuborg ULTRA gr\xc3\xb8n\n_START_PARAGRAPH_\nTuborg ultra gr\xc3\xb8n var en \xc3\xb8l produceret af Tuborg, der blev solgt i en aflang 33 cl d\xc3\xa5se og med en alkoholprocent p\xc3\xa5 6,5. Den blev lanceret sommeren 2013, men opn\xc3\xa5ede ikke det forventede salg og fremstilles ikke l\xc3\xa6ngere.\n_START_SECTION_\nAfledt udtryk\n_START_PARAGRAPH_\nTegnene { og } kaldes ofte tuborgklammer, tuborg-parenteser eller bare tuborg efter ligheden med taget p\xc3\xa5 Tuborgs \xc3\xb8lvogne.'